Dree, patît di balon e simpri pront a slengonâ la sô maniacâl fissazion tal tignî nete la cjase, nol jere ma stât un bon marît e Catine, femine cuiete, ma no insensibile, e veve madressût la sô sielte dilunc dîs e dîs e dîs di vueide vite coniugâl.
Al supermarcjât, par une vore di timp e jere restade a figotâ la scansie dai prodots pe igjene, prin di sielzi il miôr savon. Ae fin e veve decidût par un gnûf bonodôr di lavande e mente, ma Dree, distirât intune posizion pôc naturâl sul paviment de cantine, nol veve vude neancje une peraule di preseament. Dome zemits e lamics, che par fortune tal zîr di pôcs dîs a vevin fermât.
Resentâ chei vincj scjalins e la lôr erte rive jù, par no sbrissâ plui, i veve permetût di zontâ l’util al divertent, e Catine e riduçave intant che e netave, colpide di chê fufigne di pensîr.
Al jere mancul di ridi, invezit, a puartâ vie il cadavar di chel panzon cence utilitât. E veve scugnût doprâ la bree par sopressâ, cjamantlu a fuarce di sburts e pocadis e lant a finîle cun cumbinâ un dam (ta la bree, no tal cadavar, al è clâr), fasintle deventâ imprest di no podê plui doprâ. E jere dal sigûr chê robe li, l’aspiet plui fastidiôs di dute la vicende!
di Rafaêl Serafin
fur_Latn fur_Latn fur_Latn fur_Latn pap_Latn